喜三十二弟來
作者：晁公遡
朝代：宋

paragraphs: 吾家全盛時，冠蓋靄雲屯。
上車入華省，下車趨里門。
宗族百餘人，圭璋疊璵璠。
胡塵暗河洛，分散各南奔。
豫章老風霜，寧有枝葉繁。
識者猶愛重，和爲千歲根。
聞汝居沈黎，鄉黨頗見尊。
尚蒙五世澤，勿鄙三家村。
當令化箕子，所在誦文元。
念汝今遠來，白首共盤飧。
會合良亦難，亂離忍復言。
少留無遽歸，同姓可不敦。